Gunung Kenya

Gunung Kenya (Meru: Kĩrĩmaara, Kikuyu: Kĩrĩnyaga, Kamba: Ki nyaa, Embu: Kĩ nyaga) iya nya bukit berapi ti udah punas di Kenya lalu nyadi tuchung kedua pemadu tinggi di Afrika, pengudah Kilimanjaro. Tuchung gunung ti pemadu tinggi iya nya Batian (5,199 meter (17,057 kaki)), Nelion (5,188 m (17.021 kaki)) enggau Titik Lenana (4,985 m (16.355 kaki)). Gunung Kenya bepalan ba provinsi Timur enggau Tengah Kenya suba; tuchung iya diatu nyadi simpang kandang menua Meru, Embu, Kirinyaga, Nyeri enggau Tharaka Nithi, kira-kira 16.5 kilometer (10.3 batu) selatan khatulistiwa, urung 150 km (90 bt) utara-timur laut indu nengeri Nairobi. Gunung Kenya nyadika pun penatai nama Republik Kenya.

Gunung Kenya nya bukit berapi ti ditempa urung 3 juta taun sepengudah Rift Afrika Timur dibuka. Sebedau glasiasyen, gunung nya 7,000 m (23.000 kaki) tinggi. Gunung tu dibungkur enggau topi ais pengelama beribu taun. Tu ngujungka tebiang ti balat ditiki sereta mayuh lebak ti mancar ari puncak. Diatu bisi 11 glesier mit, ti jampat surut, lalu engka lenyau manggai ba taun 2050. Tebiang bukit ti behutan nyadika pun ai ti beguna ngagai mayuh endur di Kenya.

Bisi beberapa iti raban utai tumbuh ari kaki nyentuk ke tuchung. Tebiang ti baruh agi dibungkur mayuh macham bansa kampung. Mayuh spesis alpin endemik ba Gunung Kenya, baka lobelias enggau senecios besai sereta subspesies hyrax batu setempat. Pemesai iya nya 715 km2 ngelingi tengah gunung nya dichiri nyadi Taman Negara dalam taun 1949 lalu dirintaika nyadi Palan Pesaka Dunya UNESCO dalam taun 1997. Taman tu nerima lebih 16,000 iku temuai setaun.

Kereban sanding